
Καθηγητή Προκόπη Παυλόπουλο
Υπουργό Εσωτερικών

Δημόσιας Διοίκησης & Αποκέντρωσης
Σύμφωνα με το άρθρο 135, εδαφ. δ του Ν. 3463/2006, θα πρέπει να εκδοθεί Προεδρικό Διάταγμα, ύστερα από γνώμη της ΚΕΔΚΕ, για τον καθορισμό της αποζημίωσης των Δημάρχων και των Προέδρων Κοινοτήτων.
Σε σύσκεψη που πραγματοποιήθηκε στο ΥΠΕΣΔΔΑ, μεταφέρθηκε από τους αρμόδιους υπηρεσιακούς παράγοντες, η πολιτική σας βούληση να μην υπάρξει μεταβατική περίοδος και να εκδοθεί το προβλεπόμενο Προεδρικό Διάταγμα μέχρι το τέλος του 2006.
Διανύουμε ήδη το 2007 και Σχέδιο Προεδρικού Διατάγματος για τη διατύπωση γνώμης δεν έχει αποσταλεί στην ΚΕΔΚΕ. Παράλληλα, οι υπηρεσίες του δημοσίου απαιτούν από τους αιρετούς τη δήλωση επιλογής του φορέα μισθοδοσίας- αποζημίωσης. Η ολιγωρία στην έκδοση του Διατάγματος έχει δημιουργήσει πολλές τριβές, αλλά και αβεβαιότητες όσον αφορά, στην επιλογή των προσώπων για τη στελέχωση των αιρετών θέσεων των οργάνων των Ο.Τ.Α.

Για την επίλυση του ως άνω θέματος το Διοικητικό Συμβούλιο της ΚΕΔΚΕ με ομόφωνη απόφασή του, η οποία σας έχει αποσταλεί, προτείνει:

α)
μέχρι την έκδοση του Προεδρικού Διατάγματος τη διατήρηση του ισχύοντος καθεστώτος, ως μεταβατικής περιόδου και
β)
τον καθορισμό των αποζημιώσεων, στο πλαίσιο της καταστατικής θέσης των αιρετών, έτσι όπως ορίζεται από τον Ευρωπαϊκό Χάρτη Τοπικής Αυτονομίας.
Τονίζοντας τη σπουδαιότητα του θέματος, επαναλαμβάνουμε τη θέση μας για μεταβατική περίοδο και δηλώνουμε την ετοιμότητά μας να εκφράσουμε τη γνώμη μας, για όποιο ολοκληρωμένο σχέδιο είναι έτοιμο να κατατεθεί ως βάση συζήτησης.
Πάρις Κουκουλόπουλος
Πρόεδρος ΚΕΔΚΕ
